Ritratt: Uffiċju stampa - Mediaset  Mil-lejla fuq l-istazzjon Canale 5 se tixxandar l-ewwel puntata minn serje ġdida bl-isem ta' Gloria, addattament Franċiż tas-serje ta' suċċess Keeping Faith. Il-ħajja kwieta ta' Gloria (Cécile Bois), avukat u omm ta' tlieta, tinbidel mil-lum għall-għada meta żewġha David (Michaël Cohen) jisparixxi b'mod misterjuż. X'ġara minnu? Il-mara, akkużata bl-għajbien jew saħansitra bil-mewt possibbli ta' żewġha, tiddeċiedi li twettaq l-investigazzjonijiet tagħha stess biex tipprova l-innoċenza tagħha imma fuq kollox biex titfa' dawl fuq il-kwistjoni misterjuża. Din l-investigazzjoni twassalha biex tiskopri ħafna sigrieti mudlama relatati mal-ħajja ta' David u n-negozju tal-familja. Quddiem diffikultajiet kostanti, Gloria taqa' fi stat ta' stress permanenti, minħabba li l-ħajja perfetta li ħasbet li kellha f'daqqa tisparixxi. Ir-realtà l-ġdida hija tal-biża' u waħda mċajpra ħafna, Gloria jkollha titgħallem taċċettaha u tipprova tegħlibha biex tasal għall-verità. Gloria se tixxandar fuq Canale 5 fid-9.25pm f'dawn il-ġranet: L-Erbgħa 1 ta' Settembru : L-ewwel puntata It-Tnejn 6 ta' Settembru: It-tieni puntata It-Tlieta 7 ta' Settembru: It-tielet u l-aħħar puntata Gloria hija ko-produzzjoni Franċiża u Belġjana li xxandret għall-ewwel darba fi Franza f'Marzu li għadda.